༈ །ཆར་དབབ་པའི་ལས། ཆར་འབེབས་བྱེད་ཅེས་པ་ནི། འོ་མ་ལ་སོགས་པའི་དཀར་གསུམ་དང་། ཀླུ་སྨན་གྱི་རིགས་རྙེད་ཚད་བསགས་ལ། རིན་པོ་ཆེའི་སྣོད་གཙང་མར། གླ་རྩི་མ་གཏོགས་པའི་དྲི་ཞིམ་པོ་སྣ་ཚོགས་དང་སྦྱར་བའི་བག་ཟན་ལ་ཀླུའི་རྒྱལ་པོ་མཐའ་ཡས་ཀྱི་གཟུགས་བྱས་ལ། སྐུ་སྟོད་མི་ལ་ཐལ་མོ་སྦྱར་བས་ནོར་བུ་རིན་པོ་ཆེ་འཛིན་པ། སྐུ་སྨད་སྦྲུལ་མཇུག་ཏུ་འཁྱིལ་བ་སྦྲུལ་མགོ་དགུ་དང་ལྡན་པ། སྤྱི་བོའི་ནོར་བུའི་ནང་དུ་རིང་བསྲེལ་ཡིན་ངེས་པ་གཅིག་གུར་གུམ་གྱིས་དྲིལ་ལ་གཞུག ཐུགས་ཀར་གསེར་གྱི་ཡི་གེ་ཕུཿགཅིག་གི་ཝཾ་གིས་དྲིལ་ལ་གཞུག དེ་འོ་མ་ལ་སོགས་པའི་ནང་དུ་གཞུག་གོ །མདུན་དུ་མཆོད་པ་ཅི་འབྱོར་པ་བཤམ། འཕན་གདུགས་ལ་སོགས་པ་འབྱོར་ཚད་ཀྱིས་མཐའ་བསྐོར། སྟེང་དུ་སྤོས་དྲི་ཞིམ་པོས་བགོས་པའི་ཟ་འོག་གི་བླ་བྲེའམ། རས་སམ། ཤོག་གུ་ལ་སྤྲིན་འཐུག་པོ་འཁྲིགས་པའི་ཚུལ་དང་། གློག་འགྱུ་བའི་རི་མོ་བྱས་ལ་དགྲམ། རང་བྱམས་སྙིང་རྗེ་དང་ལྡན་པས་ཛཾ་ནག་ཏུ་འཕོས་ལ། ཐུགས་ཀ་ནས་འོད་ཟེར་མེ་སྟག་ལྟ་བུས་ཀླུའི་རྒྱལ་པོ་མཐའ་ཡས་ཀྱི་ཡི་གེ་ཕུཿལ་ཕོག་པས་ཐུགས་གཟིར་བར་བསམ། ཨོཾ་བཛྲ་ཛམྦྷ་ལ་ས་མ་ཡ་«་་་་་དམ་ཚིག་»སྨ་ར་«་་་་་དྲན་པ་དྲན་པ་»སྨ་ར། ཨ་ནུ་སྨྲྀ་ཏི།«་་་་་རྗེས་སུ་དྲན་པ་»གརྫ་གརྫ།«་་་་་སྒྲོགས་སྒྲོགས་»བི་«་་་་་འདི་རྣམས་ད་དུད་ཀྱི་མོ་ལ་འཇུག་གོ། »ཛྷུ་ལ་བི་ཛྷུ་སུ་ས་ཧྲིཾ་གྷྲི་ཕུཿ«་་་་་ཧྲི་གྷཾ་བེར་»ཕུཿ ཕུཿ ཕུཿ ཕུཿ ཕུཿ ཕུཿ ཕུཿ ཞེས་ཞག་གསུམ་བཟླ། ཐུན་གསུམ་དུ་ཀླུ་མཆོད་རྒྱས་པར་བྱ། ཞག་གསུམ་གྱི་རྗེས་ལ་ཛཾ་ནག་གི་ང་རྒྱལ་གྱིས། སྦྲུལ་གྱི་རྒྱན་བརྒྱད་ལས་འོད་ཟེར་མེ་སྟག་ལྟ་བུ་འཕྲོས་ནས་གདུངས་པར་བསམ། བརྒྱད་ཀ་ལས་རང་རང་གི་ཁ་དོག་ཅན་གྱི་འོད་ཟེར་འཕྲོས་ཏེ་མཐའ་ཡས་ཀྱི་སྤྱི་གཙུག་གི་ནོར་བུ་ཕོག་པས་ནོར་བུ་ལས་ཀླུ་ཐམས་ཅད་ཀྱི་གདུང་བ་ཞི་བ་ཞེས་བྱ་བའི་འོད་ཟེར་ལས་བདུད་རྩི་ཆུ་རྒྱུན་ལྟ་བུར་བྱུང་ནས་མཐའ་ཡས་ཀྱི་སྐུ་ལུས་ཁེངས་པར་བསམ་མོ། །དེའི་བ་སྤུའི་སྒོ་ཐམས་ཅད་ལས་འོད་ཟེར་བདུད་རྩི་དང་བཅས་པ་ཆར་རྒྱུན་ཆེན་པོ་ཙམ་བབས་ནས་ཀླུའི་འཁོར་བསམ་གྱིས་མི་ཁྱབ་པ་རྣམས་ཚིམ་པར་བྱས་པར་བསམ་མོ། །སྔར་གྱི་སྔགས་དེ་ཉིད་ཞག་གསུམ་བཟླ་ཞིང་ཐུན་གསུམ་དུ་ཀླུའི་མཆོད་པ་རྒྱས་པར་བྱའོ། །དེའི་རྗེས་ལ་བསྙན་གནས་ཆོ་ག་བཞིན་དུ་དབོག དགེ་བའི་རྩ་བ་བྱང་ཆུབ་ཏུ་བསྔོའོ། །རྟེན་དང་ཀླུ་མཆོད་རྣམས་ཀླུ་ཡོད་པའི་ཆུ་མིག་ལ་སོགས་པར་གཤེགས་སུ་གསོལ། ཆར་དབབ་པའི་ལས་ཚོགས་ཐུན་མོང་མ་ཡིན་པའོ།།